
	Της Κύπρου η παράδοση

στον τόπο τζιαι στα ξένα
του Σαββάκη Λάμπρου

στο Σπίτι της Κύπρου

Τη Δευτέρα 26 Σεπτεμβρίου 2016 παρουσιάστηκε στο Σπίτι της Κύπρου, με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού, το δίγλωσσο βιβλίο του Σαββάκη Λάμπρου Της Κύπρου η παράδοση στον τόπο τζιαι στα ξένα.
«Η έκδοση αποτελεί έργο αναφοράς για την κυπριακή παράδοση» είπε η Μορφωτικός Σύμβουλος καλωσορίζοντας τους προσκεκλημένους και παρουσιάζοντας τους συντελεστές της εκδήλωσης.
Ο επιμελητής του βιβλίου κ. Κώστας Κιούσης χαιρέτισε την εκδήλωση υπογραμμίζοντας ότι το έργο του Σάββα Λάμπρου «γίνεται πολύτιμος οδοδείκτης στη σύγχυση των καιρών, να ανακαλύψει ξανά ο καθένας, στη δική του πορεία, τον πολύτιμο θησαυρό της παράδοσης της Κύπρου, να πατήσει στέρεα σε ιδανικά και αξίες που θρέφουν τη ρίζα του και νοηματοδοτούν τη ζωή του, χιλιάδες χρόνια τώρα».
Ο συγγραφέας του βιβλίου Σαββάκης Λάμπρου αναφέρθηκε στην περιπέτεια συγγραφής του βιβλίου ενώ ευχαρίστησε όλους όσοι βοήθησαν στην ολοκλήρωσή του. Τις θερμές του ευχαριστίες εξέφρασε, επίσης, στους διοργανωτές της εκδήλωσης.
Το βιβλίο παρουσίασε ο φιλόλογος, συγγραφέας κ. Κώστας Κατσώνης ο οποίος αναφερόμενος στην πολύχρονη και επίπονη ερευνητική προσπάθεια του συγγραφής του βιβλίου, επεσήμανε ότι «επιδιώκοντας την όσο το δυνατό μεγαλύτερη εγκυρότητα και αξιοπιστία όσων αναφέρει και καταγράφει, ο συγγραφέας με υπομονή, επιμονή, συστηματική μελέτη, διερευνητική διεισδυτικότητα και επιστημονικότητα, συγκέντρωνε το υλικό του, το συζητούσε με διάφορους ερευνητές και μελετητές της παράδοσης. Μοναδικός στόχος και όραμά του ήταν να εκδώσει ένα ολοκληρωμένο βιβλίο, που απεικονίζει όσο γίνεται πιο πιστά και αυθεντικά τη μουσική παράδοση και δημιουργία της Κύπρου».
Ακολούθησε καλλιτεχνικό πρόγραμμα με τους Χρήστο Σίκκη, Κυριάκο Μαππούρα, Κωνσταντίνα Ξενοφώντος και Μιράντα Θεοδώρου στο τραγούδι.
Συμμετείχαν οι μουσικοί: Σαββάκης Λάμπρου, βιολί, Στάθης Κουκουλάρης, βιολί, Χαράλαμπος Παντελή, λαούτο, Στέλιος Κατσιάνης, λαούτο, Κωνσταντίνα Ξενοφώντος, κρουστά, Μανώλης Καρπάθιος, κανονάκι.
Την εκδήλωση συντόνισε ο χοροδιδάσκαλος κ. Παύλος Μιχαηλάς.

